b'\n_START_ARTICLE_\nKauno tarptautinis oro uostas\n_START_SECTION_\nIstorija\n_START_PARAGRAPH_\nKauno oro uostas atidarytas 1988 m. liepos 1 d. sovietinei armijai priklausiusioje raket\xc5\xb3 baz\xc4\x97s teritorijoje. Pirmasis statyb\xc5\xb3 etapas truko 5 metus ir kainavo 8 mln. rubli\xc5\xb3. Tuomet buvo \xc4\xafrengtas 2570 m ilgio kilimo ir t\xc5\xabpimo takas, peronas, laikinas keleivi\xc5\xb3 terminalas ir navigacijos priemoni\xc5\xb3 kompleksas. Padid\xc4\x97jus l\xc4\x97ktuvais gabenam\xc5\xb3 krovini\xc5\xb3 apimtims, \xc4\xafrengtas degal\xc5\xb3 sand\xc4\x97lis, takas pailgintas iki 3250 metr\xc5\xb3._NEWLINE_Nuo 1988 m. Aeroflot Kauno padalinio l\xc4\x97ktuvai Jak-42 ir Jak-40 keleivius skraidino i\xc5\xa1 Kauno \xc4\xaf Charkov\xc4\x85, Kijev\xc4\x85, Maskv\xc4\x85, Odes\xc4\x85, Simferopol\xc4\xaf, \xc5\xa0iaulius.1993 m. rugs\xc4\x97jo 6 d. Kauno oro uoste lank\xc4\x97si popie\xc5\xbeius Jonas Paulius II._NEWLINE_1994 m. baland\xc5\xbeio 6 d. Vyriausyb\xc4\x97s nutarimu Nr. 242 suteiktas Tarptautinio oro uosto statusas._NEWLINE_1996 m. tapo Tarptautin\xc4\x97s oro uost\xc5\xb3 tarybos (ACI) nariu. Nuo 1996 m. dalyvauja asociacijos \xe2\x80\x9eLietuvos oro uostai\xe2\x80\x9c veikloje._NEWLINE_2003 m. rugs\xc4\x97jo 15 d. sutikta Europos krep\xc5\xa1inio \xc4\x8dempionato nugal\xc4\x97toja Lietuvos vyr\xc5\xb3 krep\xc5\xa1inio rinktin\xc4\x97._NEWLINE_2005 m. prad\xc4\x97tas \xc4\xafgyvendinti u\xc5\xbe ES l\xc4\x97\xc5\xa1as finansuojamas projektas, kurio metu modernizuota kilimo-t\xc5\xabpimo tako \xc5\xa1vies\xc5\xb3 signalin\xc4\x97 sistema._NEWLINE_2007 m. spalio 17 d. prad\xc4\x97ta naujo trij\xc5\xb3 auk\xc5\xa1t\xc5\xb3 7573 m\xc2\xb2 ploto \xc5\xa0engeno erdv\xc4\x97s reikalavimus atitinkan\xc4\x8dio keleivi\xc5\xb3 terminalo statyba (projekto autorius Gintautas Natkevi\xc4\x8dius). Objekto statyba baigta 2008 m. kovo 30 d, oficialiai atidarytas gegu\xc5\xbe\xc4\x97s 13 d. Statybos darbus atliko AB \xe2\x80\x9eYIT Kausta\xe2\x80\x9c. Terminale \xc4\xafdiegtos pa\xc5\xbeangios keleivi\xc5\xb3 ir baga\xc5\xbeo aptarnavimo technologijos, moderni pasienio kontrol\xc4\x97s ir aviacinio saugumo patikros \xc4\xafranga. Oro uoste \xc4\xafrengti nauji in\xc5\xbeineriniai tinklai, automobili\xc5\xb3 stov\xc4\x97jimo aik\xc5\xa1tel\xc4\x97s, rekonstruota perono danga._NEWLINE_2009 m. oro uoste nutiestas naujas magistralinis ried\xc4\x97jimo takas ir i\xc5\xa1pl\xc4\x97stas orlaivi\xc5\xb3 peronas, rekonstruota kilimo-t\xc5\xabpimo tako rytinio ir vakarinio gal\xc5\xb3 danga, \xc4\xafrengta moderni \xc5\xa1vies\xc5\xb3 signalin\xc4\x97 sistema, atliktas naujas markiravimas, leid\xc5\xbeiantis saugiau jud\xc4\x97ti transporto priemon\xc4\x97ms, \xc4\xafrengti pavir\xc5\xa1ini\xc5\xb3 nuotek\xc5\xb3 valymo \xc4\xafrenginiai._NEWLINE_2010 m. gegu\xc5\xbe\xc4\x97s 4 d. atidaryta Airijos \xc5\xbeem\xc5\xb3 ka\xc5\xa1t\xc5\xb3 bendrov\xc4\x97s Ryanair baz\xc4\x97.2010 m. lapkri\xc4\x8dio 5 d. baigtas rekonstruoti oro uosto kilimo-t\xc5\xabpimo takas. Naujos trisluoksn\xc4\x97s tako dangos stiprumas buvo apskai\xc4\x8diuotas Boeing 747 l\xc4\x97ktuv\xc5\xb3, kuri\xc5\xb3 bendroji mas\xc4\x97 siekia 400 ton\xc5\xb3, operacijoms oro uoste. Orlaiviai gal\xc4\x97s Kauno oro uoste saugiau ir komfortabiliau leistis ar kilti, nauji nuolyd\xc5\xbei\xc5\xb3 parametrai, dangos stiprumo rodikliai, markiravimas u\xc5\xbetikrins tako darbo efektyvum\xc4\x85.\n_START_SECTION_\nTechniniai duomenys\n_START_PARAGRAPH_\nOro uostas u\xc5\xbeima 506 ha plot\xc4\x85, kilimo-t\xc5\xabpimo tako ilgis \xe2\x80\x93 3250 m, plotis \xe2\x80\x93 45 m. Savininko teises ir pareigas \xc4\xafgyvendinanti institucija \xe2\x80\x93 LR Susisiekimo ministerija._NEWLINE_Oro uostas i\xc5\xa1sid\xc4\x97st\xc4\x99s 77 m vir\xc5\xa1 j\xc5\xabros lygio, be apribojim\xc5\xb3 veikiantis kilimo ir t\xc5\xabpimo takas orientuotas i\xc5\xa1ilgai vyraujan\xc4\x8di\xc5\xb3 vakar\xc5\xb3 v\xc4\x97j\xc5\xb3 kryp\xc4\x8diai (PCN50/F/B/X/T). Oro uostas turi 4E kategorij\xc4\x85 ir II-\xc4\x85 (CAT II) kilimo ir t\xc5\xabpimo tako kategorij\xc4\x85, leid\xc5\xbeian\xc4\x8dias priimti bet kokio tipo ir mas\xc4\x97s orlaivius (An-124, Boeing 747), bei atitinka \xe2\x80\x9eB\xe2\x80\x9c klas\xc4\x97s civilini\xc5\xb3 aerouost\xc5\xb3 norm\xc5\xb3 reikalavimus pagal ICAO, kas suteikia galimybes priimti orlaivius esant minimalaus matomumo meteorologin\xc4\x97ms s\xc4\x85lygoms. Oro uosto perono plotas 115000 m\xc2\xb2, \xc4\xafrengta 15 stov\xc4\x97jimo aik\xc5\xa1teli\xc5\xb3 l\xc4\x97ktuvams._NEWLINE__NEWLINE_Oro uosto aktyvaus veikimo zonoje gyvena 1,72 mln. gyventoj\xc5\xb3, per metus Kauno oro uostas yra paj\xc4\x97gus aptarnauti apie 800 t\xc5\xabkst. keleivi\xc5\xb3 ir 110 t\xc5\xabkst. ton\xc5\xb3 krovini\xc5\xb3.\n_START_SECTION_\nOro uosto veikla\n_START_PARAGRAPH_\nIlg\xc4\x85 laik\xc4\x85 Kauno oro uosto specializacija buvo krovini\xc5\xb3 aptarnavimas. Reguliarius keleivi\xc5\xb3 perve\xc5\xbeimus vykd\xc4\x97 tik viena aviakompanija Air Lithuania, kuri per metus aptarnaudavo apie 20 t\xc5\xabkst. keleivi\xc5\xb3. Ma\xc5\xbe\xc4\x97jant krovini\xc5\xb3 srautui, buvo ie\xc5\xa1koma b\xc5\xabd\xc5\xb3, kaip pritraukti ne tik krovini\xc5\xb3 ve\xc5\xbe\xc4\x97jus, bet ir tapti patraukliu oro uostu keleiviams. Lietuvos aviacijos rinkoje atradus pigi\xc5\xb3 skryd\xc5\xbei\xc5\xb3 ni\xc5\xa1\xc4\x85, oro uosto strategin\xc4\x97 veikla buvo nukreipta \xc4\xaf \xc5\xa1io tipo aviakompanij\xc5\xb3 pritraukim\xc4\x85. _NEWLINE_2005 m. rugs\xc4\x97jo 22 d. skryd\xc5\xbeius \xc4\xaf London\xc4\x85 prad\xc4\x97jo did\xc5\xbeiausia Europoje \xc5\xbeem\xc5\xb3 s\xc4\x85naud\xc5\xb3 oro bendrov\xc4\x97 Ryanair, gruod\xc5\xbeio 1 d. \xc4\xaf Var\xc5\xa1uv\xc4\x85 \xe2\x80\x93 Wizz Air. Kauno oro uostas tapo spar\xc4\x8diausiai augan\xc4\x8diu Lietuvos oro uostu. 2009 m. vasario 19 d. sutiktas milijoninis Ryanair keleivis.\n_START_SECTION_\nStatistiniai duomenys\n_START_PARAGRAPH_\n2009 m. oro uosto u\xc5\xbeimama rinkos dalis keleivi\xc5\xb3 aptarnavimo srityje sudar\xc4\x97 apie 25 proc. \xc5\xa0iuo metu Kauno oro uostas yra antras pagal dyd\xc4\xaf keleivinis oro uostas Lietuvoje. Kauno oro uostas pastaraisiais metais pirmavo tarp Lietuvos oro uost\xc5\xb3 pagal aptarnaujam\xc5\xb3 krovini\xc5\xb3 skai\xc4\x8di\xc5\xb3. 2010 m. aptarnauta daugiau nei 4449 tonos krovini\xc5\xb3. 2010 m. krovini\xc5\xb3 skai\xc4\x8dius i\xc5\xa1augo 110 proc. \xe2\x80\x93 per Kauno oro uost\xc4\x85 perve\xc5\xbeta 2849 tonos krovini\xc5\xb3 ir 1,6 t\xc5\xabkst. ton\xc5\xb3 pa\xc5\xa1to.'